arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Síðast þegar þetta mál var hér til umr., óskaði hæstv. fjmrh. eftir því, að umr. yrði frestað og útvegaðar frekari upplýsingar um það, hvers vegna ákvæðum í II. kafla, 1. tölulið, 3. gr. um umbúðir á suðusúkkulaði hefði verið bætt inn í frv., þar sem það er nýmæli. Ég gat raunar um ástæðuna, sem ég teldi að hefði verið fyrir því, að þetta nýmæli var tekið upp, og hef fengið það staðfest. Upplýsinga um þetta hefur á ný verið leitað hjá tollstjóra og starfsmönnum hans, sem hafa með höndum innheimtu tollvörugjaldsins. Og ástæðan til þess, að 150 g markið er sett í 1. tölul. í II. kafla 3. gr. frv., er sú, eins og ég hef áður tekið fram, að talið var, að suðusúkkulaði í smærri pökkum væri að miklu leyti notað sem átsúkkulaði. Þá hef ég grennslazt um álit þessara manna á því, hvort þetta mark á pökkum, 150 g, væri of hátt og hvort mundu á rökum reistar þær fullyrðingar, að verksmiðjurnar þyrftu að skipta um mót í vélum sínum, ef það yrði samþykkt. Tollstjóri og starfsmenn hans telja, að nú síðustu árin, jafnvel eftir að frv. var upphaflega samið, muni hafa orðið þær breytingar á vélum hjá ýmsum framleiðendum, að algengustu mótin séu nú 100 g. Leggja þeir því nú til, að markið í frv. verði sett í 100 g í stað 150, sem nú er í frv. Fjhn. hefur að fengnum þessum upplýsingum fallizt á, að markið sé lækkað að þessu leyti úr 150 g pökkum í 100 g. Aftur á móti getur hún ekki fallizt á tillögur hv. 6. þm. Reykv. um að fella öll ákvæði um þetta niður, heldur varð samkomulag um það í fjhn. að bera fram brtt., sem hér liggur fyrir á þskj. 531, um það, að i staðinn fyrir „150 g umbúðum“ komi: 100 g umbúðum. Ég geri ráð fyrir því, þar sem hv. 6. þm. Reykv. stendur að þessari till. ásamt öðrum nm. í fjhn., að þá sjái hann ekki ástæðu til að halda sinni till. til streitu.



Herra forseti. Þeim tilgangi, sem brtt. á þskj. 512 var ætlað að ná, er náð með þessari brtt. fjhn. á þskj. 531, og tek ég því till. mína aftur.
Þingræður haldnar á Alþingi Íslendinga

Forseti (EmJ): Frá hæstv. forseta Nd. hefur borizt svo hljóðandi bréf : „Mér hefur í dag borizt svo hljóðandi bréf frá Pétri Péturssyni, 10. landsk. þm.: „Þar sem ég er á förum til Bandaríkjanna og mun dvelja þar næstu 4–5 vikur, leyfi ég mér, með skírskotun til 144. gr. l. um kosningar til Alþingis, að óska þess, að varamaður, Bragi Sigurjónsson ritstjóri, taki sæti mitt á Alþingi í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Einar Olgeirsson, forseti neðri deildar.“ Ég vildi þá leyfa mér að gera stutt hlé á fundinum og biðja kjörbréfanefnd að taka kjörbréfið til athugunar. Fundinum verður frestað í 10 mínútur. - Fundarhlé.



Herra forseti. Kjörbréfanefndin hefur haft til athugunar kjörbréf hins nýja varaþingmanns, Braga Sigurjónssonar, Akureyri, og varð það niðurstaðan, að meiri hl. n., ég, hv. þm. N-Þ. og hv. 1. landsk. þm., leggur til, að kosningin sé tekin gild og kjörbréfið samþykkt. Hv. 11. landsk. þm. sat hjá við afgreiðslu málsins, svo sem hv. sjálfstæðismenn hafa gert áður og hv. 1. þm. Reykv. er búinn að gera grein fyrir.

forseti (EmJ): Mér hefur borizt svo hljóðandi bréf: „Þar sem ég hverf úr landi innan fárra daga til þess að taka við starfi sem sendiherra Íslands í Noregi, hef ég ákveðið að leggja niður þingmennskuumboð mitt frá og með 1. júlí n. k. Þetta leyfi ég mér að tilkynna yður, hæstv. herra forseti, hér með. Reykjavik, 9. maí 1957, Haraldur Guðmundsson, 4. þm. Reykv.“
Þingræður haldnar á Alþingi Íslendinga



Herra forseti. Frv. það, sem hér er til umr., er flutt af sjútvn. eftir beiðni hæstv. sjútvmrh. Eins og hv. dm. er kunnugt, voru l. um stofnlánadeild sjávarútvegsins á sínum tíma sett til þess að kaupa ákveðna tölu fiskiskipa. Síðan þá hefur d. eingöngu verið innheimtustofnun og ekki veitt nein ný lán. Með breytingu, sem gerð var á lögunum um stofnlánadeildina árið 1951, var ákveðið að heimila stofnlánadeildinni að veita veðleyfi, þegar skipt væri um vélar í skipum, sem d. átti 1. veðrétt í. Fiskiskip þau, er keypt voru með aðstoð d., eru nú flest yfir 10 ára gömul. Síðan þau voru smíðuð, hafa komið á markaðinn margar tæknilegar nýjungar, er nú þykja ómíssandi í öll fiskiskip, en voru alls óþekktar þá. Efnahagur útvegsmanna almennt er því miður þannig í dag, að fæstir af þeim, sem eiga þessa báta, geta komið þessum nauðsynlegu tækjum í þá án þess að fá til þess töluverð lán. Það getur einnig komið fyrir, að það þurfi að fara fram meiri háttar aðgerðir á þessum skipum, sem eru svo kostnaðarsamar, að nauðsynlegt er að geta tryggt til þess veðlán. Að öllu þessu athuguðu og með tilvísun til þess, að þróun almennra peningamála hefur verið slík á síðustu 10 árum, að veðlán stofnlánadeildar sjávarútvegsins í skipum þessum eru aðeins brot af raunverulegu verðmæti skipanna í dag, mælir sjútvn. eindregið með, að mál þetta verði afgr. óbreytt.
Þingræður haldnar á Alþingi Íslendinga



Sú breyting ein hefur verið gerð á þessu frv., síðan það fór úr hv. d., að mat á flugvélum er nú ákveðið að verði hliðstætt við mat á fiskiskipum.



Herra forseti. Ég vil lýsa ánægju minni yfir þessari breyt., sem gerð hefur verið á þessu frv. í Ed. Ég lagði sérstaka áherzlu á það hér undir meðferð málsins, að ákvæðinu um matið á eignum flugfélaganna yrði breytt þannig, að frádrátturinn frá þeim yrði leyfður meiri en lagt var til upphaflega í frv. og af meiri hl. fjhn. Við nánari athugun hefur komið í ljós, að það voru rökstuddar ástæður fyrir breytingu á þessu, og þessu hefur síðan verið breytt, og er ástæða til að fagna því. Af þessu tilefni vil ég aðeins segja það eitt, að ég held, að það sé allt of títt hér undir meðferð mála, þegar fram koma rökstuddar atbs., þar sem bent er á, að í raun og veru er sagt í lögunum annað en þeir meina kannske, sem að frumvörpunum standa, að þá sé þó ekki tekið tillit til þess. Ég segi þetta ekki sem ásökun í garð núverandi stjórnarflokka og mæli ekki Sjálfstfl. undan sök í þessu efni, heldur til okkar allra og flokkanna í heild. Þetta er eitt dæmi, sem sannar það, og mér þykir mjög vænt um, að þessi breyting hefur verið gerð á þessu máli í Ed.



Herra forseti. Þetta frv. er komið frá hv. Ed. og var samþ. þar við 3. umr. síðdegis í dag með shlj. atkv. deildarmanna. Ég ætla ekki að fjölyrða um meginefni frv., en læt mér nægja að vísa í þessu sambandi til þeirrar grg., sem frv. fylgir. Ég skal aðeins geta þess, hvaða breyt. hv. Ed. gerði á frv., allar með shlj. atkv. Bætt var inn í frv. ákvæði um, að a.m.k. 5% af árlegum tekjum sjóðsins skuli lagt í sérstakan sjóð, er nefnist stofndeild vísindasjóðs. Höfuðstólinn á aldrei að skerða, en heimilt er að verja vöxtum af fé stofndeildar til almennrar starfsemi sjóðsins. - Þá var bætt þremur greinum inn í upptalningu þeirra fræðigreina, sem raunvísindadeild sjóðsins skal ætlað að styrkja. - Þá var fækkað í yfirstjórn sjóðsins, úr 7 mönnum í 5. - Að síðustu var gerð smávægileg breyting á stjórn annarrar deildar sjóðsins, hugvísindadeildarinnar, þannig að þeim fulltrúum, sem tilnefndir skyldu vera af heimspekideild háskólans, var fækkað úr 2 í 1, en í staðinn gert ráð fyrir, að einn sé kosinn af fundi fulltrúa frá vísindastofnunum og félögum, sem fást við rannsóknir á sviði hugvísinda. Þessar breytingar allar voru samþ. shlj. í hv. d. og frv. afgreitt shlj. úr deildinni. Ég vil því leyfa mér að óska þess, að frv. fái greiðan gang gegnum þessa deild, og vænti þess, herra forseti, að því verði vísað að lokinni þessari umr. til 2. umr. og hv. menntmn.
Þingræður haldnar á Alþingi Íslendinga



Herra forseti. Eins og þetta frv. ber með sér, er það fært til samræmis við frv. um hina bankana og gert ráð fyrir því, að 5 manna bankaráð sé kosið þannig, að fjórir þeirra eru kosnir hlutbundinni kosningu á Alþingi og fimmta manninn skipar fjmrh. til jafnlangs tíma. Þetta frávik með það, að fjmrh. skipi bankaráðsformanninn, er vegna þess, að það er ætlazt til þess og hefur verið svo, að Framkvæmdabankinn sé til ráðuneytis um fjárfestingar fyrir fjmrn., og einnig hefur þar verið, eins og hv. alþm. er kunnugt, settur upp vísir til hagdeildar, sem fjmrn. hefur haft til samráðs. Einnig hefur þessi banki verið að því leyti tengdur og tengdari fjmrn. en aðrir bankar, að gegnum hann hafa verið útveguð og eru útveguð erlend lán, enda er tekið fram í 1. gr., að sú heimild fyrir ríkisstj. til að ábyrgjast lán, sem bankinn tekur, er hækkuð, svo sem 1. gr. ber með sér. Ég býst ekki við að þurfa að skýra það frekar. Það er ekki venja, að viðskiptabankarnir taki lán fyrir ríkisstj., og ekki er það heldur venja hér né annars staðar, að seðlabankarnir annist slíka fyrirgreiðslu. Af þessum ástæðum er formaðurinn skipaður af fjmrh., ef þetta frv. verður að lögum. - Ég óska svo eftir, að þessu máli verði vísað til 2. umr. að loknum þessum umr.
Þingræður haldnar á Alþingi Íslendinga



Herra forseti. Við, sem skipum minni hl. menntmn. þessarar deildar, munum flytja nokkrar skrifl. brtt. við þetta frv., eins og boðað var í umr. um þetta mál í gær. Þær eru í samræmi við efni frv., sem prentað er sem fylgiskjal á þskj. 669. Að öðru leyti hygg ég óþarft að tefja hér fundartíma með því að gera nánari grein fyrir þeim till. en gert var í gær og mun því ekki láta þessi orð verða fleiri.



Þar sem ég lít svo á, að þótt frv. þetta verði að lögum, muni ákvæði þess ekki geta breytt atkvæðisrétti í hlutafélögum, sem til eru áður en l. þessi öðlast gildi, tel ég þessa brtt. óþarfa og segi nei.



Það er að mínu viti augljóst mál, að ákvæði frv. þessa, þótt að l. verði, nái ekki til atkvæðisréttar í þeim hlutafélögum, sem til eru við gildistöku laganna. Till. staðfestir aðeins þann skilning, sem ég tel vafalausan eftir venjulegum og eðlilegum lögskýringarreglum. Tel ég því till. þarflausa - en engu spilla - og greiði ekki atkv.



Með skírskotun til grg. hv. þm. V-Húnv. segi ég nei.



Herra forseti. Vera kann, að þær yfirlýsingar, sem hér hafa komið fram, og grg. frá einstökum þm. verði taldar máli skipta um lögskýringu, og skal ég ekki lítið gera úr því. Hitt er víst, að á fyrri stígum þessa máls var hjá a.m.k. sumum stuðningsmönnum þessa frv. og í n., þegar málið var rætt, allt annar skilningur uppi. Ég benti þá á, að þetta þyrfti að athuga nánar, og öruggt er ekki um skilninginn, nema brtt. sé samþ. Ég tel því vissast að samþ. hana, jafnvel þótt ég telji nú sýnt, að þingdeildin muni samþ. frv. í þeirri trú, að skilningur ákvæðisins verði sá, sem brtt. segir til um. Engu að síður er öruggast að samþ. hana, og segi ég því já.



Ég vísa til grg. hv. þm. V-Húnv. og segi nei.



Ég vísa til grg. hv. þm. V-Húnv. og segi nei.



Ég vísa til grg. hv. þm. V-Húnv. (SkG) og segi nei.



Með tilvísun til grg. hv. þm. V-Húnv. (SkG) segi ég nei.



Ég segi nei með tilvísun til grg. hv. þm. V-Húnv. (SkG).



Ég segi nei við þessari till., en vil taka það fram með atkv. mínu vegna þeirra grg., sem hér hafa verið gefnar, að ég tel fyllilega réttmætt að gera með lagabreytingu þessari ákvæði, sem einnig taka til núgildandi eða nústofnaðra félaga, og mótmæli alveg fyrir mitt leyti þeirri lögskýringu, að ekki sé hægt með l. frá Alþ. að breyta eins þessum l., sem í gildi eru, eins og öðrum.



Með tilvísun til þess, að hér eru tveir þjóðkunnir lögfræðingar, lagaprófessorar fyrrverandi og núverandi, þar sem annar telur nauðsyn á að samþ. þetta, hinn telur það a.m.k. skaðlaust og sennilega þörf, þá segi ég eindregið já.



Með tilvísun til grg. hv. þm. V-Húnv. (SkG) segi ég nei. 2. gr. samþ. með 17:7 atkv. Fyrirsögn samþ. án atkvgr. Frv. vísað til 3. umr. með 17:10 atkv.
Þingræður haldnar á Alþingi Íslendinga



Herra forseti. Í þessu frv., sem komið er frá hv. Ed., felst það, að bætt er tveim tegundum félaga við þá upptalningu á félagasamtökum, sem geta notið styrks úr félagsheimilasjóði til byggingar félagsheimila. Þær nýju félagategundir, sem gert er ráð fyrir í frv. að geti notið slíks styrks, eru verkalýðsfélög og búnaðarfélög. Hv. Ed. hefur samþ. tvær brtt. við frv. Önnur er þess efnis, að menntmrh. geti sett sem skilyrði fyrir styrk úr sjóðnum til félagsheimilis, að fleiri en eitt félag standi að byggingu þess, til þess að afnotaþörf verði sem bezt fullnægt og rekstur geti orðið sem hagkvæmastur. Hin till., sem samþ. var, er um, að á meðan félagsheimilasjóður geti ekki fullnægt hlutverki sínu sakir fjárskorts, skuli félagsheimili í sveitum og kauptúnum sitja fyrir um styrk úr sjóðnum: Ég mun við 2. umr. málsins bera fram brtt. um, að ákvæðin, sem felast í síðari till., sem samþ. var í Ed., verði felld burt. Þá till. mun ég leggja fram við 2. umr. málsins og legg til, að frv. verði vísað til 2. umr.
Þingræður haldnar á Alþingi Íslendinga



Herra forseti. Menntmn. hefur komið saman á fund og rætt þetta mál. Álit n. er svo hljóðandi: „Nefndin mælir með frv. með þessum breytingum : Við 2. gr.: a. Í stað orðanna „tvær nýjar málsgreinar“ komi: ein málsgrein. b. Síðari efnismálsgrein falli burt.“ Undir þetta rita allir 5 nm. Sú breyting, sem n. leggur til að hér sé gerð, er að fella niður seinni málsgr., sem Ed. samþ. að bæta inn í 2. gr. frv., en hún hljóðar svo: „Á meðan félagsheimilasjóður getur ekki fullnægt hlutverki sínu sakir fjárskorts, skulu félagsheimili í sveitum og kauptúnum sitja fyrir um styrk úr sjóðnum.“ Ég hygg, að þetta mál skýri sig algerlega sjálft, það sé óþarfi að fara um það frekari orðum, og ég endurtek því, að menntmn. mælir einróma með því, að þessi málsgr. verði felld niður.



Herra forseti. Það er ljóst, að með samþykkt þessa frv. leggjast nýjar kvaðir á félagsheimilasjóð. Út af fyrir sig er ég ekki að hafa á móti því, að þeim félögum, sem hér er rætt um, sé veitt aðstaða til þess að njóta styrks úr sjóðnum. En hitt gefur auga leið, að með því að auka verksvið sjóðsins, sem hér greinir, þá er mjög aukin fjárþörf hans. Nú hefur að vísu verið gerð nokkur breyting til lagfæringar fyrir sjóðinn, en þó á engan hátt fullnægjandi, miðað við þá miklu þörf, sem nú er, og þær framkvæmdir, sem fyrirhugaðar eru f þessum efnum, og þar sem ætla má, að þeir nýju aðilar, sem hér er svo hart sótt á um að taka inn í lögin, hafi í hyggju framkvæmdir í félagsheimilagerð, því að ella hefði ekki verið þörf á þessari breytingu, þá er ljóst, að það er mikil nauðsyn að auka verulega fjárhæð sjóðsins. Það kom hér fram í umr. í sambandi við fjáröflun til menningarsjóðs, að komið hefði til tals að hækka útsöluverð áfengis til þess að afla menningarsjóði tekna. Það var hins vegar ekki fallizt á það af meiri hl. d., heldur haldið við þá fjáröflun, sem þar var gert ráð fyrir, að skattleggja aðgöngumiða að dansleikjum og kvikmyndasýningum. Við hv. þm. Borgf. (PO) viljum því leyfa okkur að flytja við þetta frv., brtt., sem svo hljóðar: „Hækka skal útsöluverð áfengis um 5%, og rennur það fé í félagsheimilasjóð.“ Með þessu er ekki verið að taka neinar tekjur af ríkissjóði, enda hefur hann vafalaust þörf fyrr sínar tekjur allar, en það virðist ekki óeðlilegt, að þessi leið verði farin til þess að létta undir með þessum félagsheimilum og skapa jafnframt skilyrði fyrir því, að þetta frv. verði annað og meir en bókstafurinn einn. Þess vegna vildi ég leyfa mér að vænta þess, að þessi brtt. okkar fengi hér góðar undirtektir og sýndi hug manna á því að efla starfsemi þessa mikilvæga sjóðs. Þar sem ber nú mjög brátt að um afgreiðslu málsins, verðum við að flytja brtt. skriflega og biðja hæstv. forseta að leita afbrigða fyrir henni.



Ég er eindregið á móti þeirri stefnu að áskilja, að tekjur af sölu einkasöluvara renni annað en í ríkissjóð, tel eðlilegast, að þær renni þangað og sé þaðan úthlutað aftur, og greiði því atkv. á móti þessari till. og segi nei. Brtt. 695 samþ. með 17:2 atkv. 2. gr., svo breytt, samþ. með 19 shlj. atkv. 3. gr. samþ. með 21 shlj. atkv. Fyrirsögn samþ. án atkvgr. Frv. vísað til 3. umr. með 18 shlj. atkv.
Þingræður haldnar á Alþingi Íslendinga

forseti (EOl): Þá er dagskrá þessa fundar lokið, og ef ekkert sérstakt kemur fyrir, er þetta síðasti fundur í þessari hv. d. á þessu þingi. Ég vil leyfa mér, þegar við nú skiljum, að óska öllum hv. þm., sem brott fara, góðrar heimferðar og góðrar heimkomu og að við allir megum sjást hér aftur heilir, þegar þing kemur saman að nýju næsta haust. Ég vil leyfa mér að þakka öllum hv. þdm. fyrir ágæta samvinnu og samstarf við mig og fyrir það umburðarlyndi, sem þeir hafa sýnt mér óvönum í þessu starfi. Ég vil svo óska þess, að við megum allir hittast heilir aftur, þegar þing kemur saman. Starfsmönnum þingsins vil ég þakka fyrir samstarfið við þá og óska þeim alls hins bezta.



Herra forseti. Það er ástæðulaust að leyna því nú í lok þessa langa þings, að um sumt hafa orðið greinir með mönnum. Þ. á m. teljum við sumir, að forseti hefði stundum getað beitt valdi sínu á annan veg en hann hefur gert, og er sú skoðun okkar enn óbreytt, frá því að þeir atburðir gerðust, sem ég hér vitna til. En þrátt fyrir þann ágreining hefur okkur aldrei dulizt, hvorki persónulegur velvilji forseta til að greiða úr öllum málum á þann veg, að sem bezt mætti fara, né heldur, að hann er röggsamur forseti og hefur yfirleitt stýrt fundum d. á þann veg, að vel hefur farið. Ég vil því þakka forseta fyrir samstarfið á þessu þingi, og ég veit, að ég mæli fyrir hönd allra dm., þegar ég óska honum velfarnaðar nú og í framtíðinni og bið hv. þdm. um að staðfesta þær óskir með því að standa úr sætum. - Þm. risu úr sætum.

Forseti (EOl): Ég þakka hv. 1. þm. Reykv. fyrir hlý orð og góðar óskir í minn garð og hv. þdm. fyrir að taka undir þær. Ég endurtek svo árnaðaróskir mínar til hv. þm. og segi fundi slitið.
Þingræður haldnar á Alþingi Íslendinga



Herra forseti. Í till. þessari er lagt til, að Alþingi álykti að veita ríkisstj. heimild til þess að fullgilda stofnskrá alþjóðakjarnorkumálastofnunarinnar, sem samþykkt var í október s.l. á alþjóðafundi í bækistöðvum Sameinuðu þjóðanna í New York. Aðdragandi málsins er sá, að kvatt var til fundar i New York i október s.l. til þess að ræða hugmynd, sem forseti Bandaríkjanna hafði kunngjört, að komið yrði á fót alþjóðastofnun til þess að efla friðsamlega hagnýtingu kjarnorkunnar öllu mannkyni til aukins velfarnaðar. Á þessum fundi mættu fulltrúar frá 81 ríki. Fyrir Íslands hönd mætti þar ambassador Íslands i Washington, Thor Thors. Þar voru samþykkt drög að stofnskrá með samhljóða atkv. 81 ríkis. Starfsemi stofnunarinnar á að vera fólgin í því að veita aðstoð við rannsóknir og hagnýtingu á kjarnorku til friðsamlegra nota og að sjá fyrir efnum, þjónustu og tækjum, sem nauðsynleg eru í því skyni. Er jafnframt gert ráð fyrir því, að tekið sé sérstakt tillit til þarfa þeirra ríkja, sem skammt eru á veg komin. Þær reglur gilda, að öll aðildarríki Sameinuðu þjóðanna geti orðið stofnendur þessara alþjóðasamtaka, ef endanlega verður af stofnun þeirra. Gert er ráð fyrir, að fyrsti aðalfundur stofnunarinnar verði haldinn í ágústmánuði n.k. í Vín, en þar hefur verið ákveðið að stofnunin hafi aðsetur, ef endanlega verður frá stofnun hennar gengið, og þar verður endanlegur grundvöllur lagður að starfsemi stofnunarinnar í framtíðinni. Ríkisstj. telur rétt, að Ísland verði eins og önnur aðildarríki að Sameinuðu þjóðunum einnig aðili að þessari stofnun, og er í till. lagt til, eins og ég gat um í upphafi, að Alþingi heimili ríkisstj. að fullgilda þessa stofnskrá á fundinum í ágúst n.k. í Vínarborg. Að svo mæltu legg ég til, herra forseti, að till. verði vísað til síðari umr. og hv. allshn.
Þingræður haldnar á Alþingi Íslendinga



Herra forseti. Mál þetta er komið aftur til hv. d. frá hv. Nd. - Nd. gerði nokkrar breytingar á frv. eins og þessi d. afgreiddi það. Þær breytingar voru allar gerðar samkvæmt samhljóða till hv. menntmn. Nd. nema ein. Menntmn. Nd. klofnaði um afstöðu sína til 23. gr. frv., sem hljóðar þannig, með leyfi hæstv. forseta: „Ákvæði um eftirlit um námsástundun háskólastúdenta má setja í reglugerð háskólans.“ Það var samþykkt í hv. Nd. að halda þessu ákvæði í frv. Í hv. Ed. var hins vegar ekki ágreiningur um, að þetta ákvæði skyldi vera í frv. Það eina atriði, sem ágreiningi olli í menntmn. Nd. og í Nd., var þess vegna afgreitt ágreiningslaust í þessari hv. d., og vona ég því, að þetta frv. hljóti einróma afgreiðslu hér í þessari hv. deild.
Þingræður haldnar á Alþingi Íslendinga

Sætaskipun. Forseti (EOl): Þá ber að hluta um sæti í deildinni, svo fremi sem þingflokkar hafa ekki komið sér saman um að skipa sætum eftir flokkum. Um það hafa engar tilkynningar borizt.
Þingræður haldnar á Alþingi Íslendinga

Sætaskipun. Forseti (BSt): Næst ber að hluta um sæti þingmanna í deildinni. - Ég skal aðeins benda á, að það hefur oft tíðkazt hér, að veitt hafa verið afbrigði frá þingsköpum um það, að menn hafa fengið að sitja eins og þeir hafa tekið sér sæti. Er nokkur till. um að leita afbrigða um það?
Þingræður haldnar á Alþingi Íslendinga



Þetta frv. gerir ráð fyrir framlengingu ákvæða um sama efni sem nú eru í lögum nr. 95 frá 1956. Þetta er um viðbótargjald af benzíni og álag á bifreiðaskatt. Ég sé ekki ástæðu til þess að gera frekari grein fyrir málinu, en að vísa á þennan hátt til gildandi laga og leyfi mér að leggja til, að málinu verði vísað til hv. fjhn. að lokinni þessari 1. umræðu.
Þingræður haldnar á Alþingi Íslendinga



Þetta frv. er samhljóða lögum nr. 93 frá 27. des. 1956, um heimild fyrir ríkisstj, til þess að innheimta ýmis gjöld 1957 með viðauka. Efni frv. er það, að heimilt sé að innheimta þessi sömu gjöld með viðauka árið 1958. Ég sé ekki ástæðu til þess að rekja efni frv. nánar, en gert er með því að vísa til gildandi laga og legg til, að málinu verði vísað til hv. fjhn. deildarinnar að lokinni þessari umræðu.
Þingræður haldnar á Alþingi Íslendinga



Herra forseti, Með þessu frv. er stungið upp á að framlengja ákvæði þau, sem enn eru í gildi varðandi innheimtu á söluskatti, og lagt til, að þessu verði hagað á sama hátt og í ár. - Ég leyfi mér að leggja til, að málinu verði vísað til hv. fjhn, að lokinni 1. umr.
Þingræður haldnar á Alþingi Íslendinga



Herra forseti. Hæstv. fjmrh. getur ekki mætt á þessum fundi og gerði mér orð að fylgja þessu litla frv. úr hlaði. Ég sé nú ekki, að það þurfi um það mörg orð að hafa, því að frv. er gamall kunningi. Það er um framlenging á lagaákvæði, sem nú gilda og gilt hafa undanfarin ár til eins árs í senn um það að innheimta eignarskatt með 50% álagi. Ég man ekki, hvenær þetta var í lög tekið fyrst, en hitt man ég, að það eru orðin allmörg ár síðan það var gert og hefur verið framlengt ár frá ári. Ég legg til, að frv. verði vísað til hv. fjhn. að umr. lokinni.
Þingræður haldnar á Alþingi Íslendinga

Flm. (Benedikt Gröndal) : Herra forseti. Frv. þetta fjallar um að heimila ríkisstj. að selja jörðina Skógarkot í Andakílshreppi, Óskari Hjartarsyni bónda að Grjóteyri. Bæði Grjóteyri og Skógarkot eru í Andakílshreppi í Borgarfjarðarsýslu. Eins og getið er í grg., er Skógarkot algerlega húsalaus eyðijörð, sem ekki hefur verið notuð um alllangan aldur, en einu not, sem vitað er um á seinni árum, er nokkur hrossabeit að sumri til frá Hvanneyri. Þetta kot er eins og tunga inn í Grjóteyrarland og aðstæður því allar þannig, að geti nokkur hagnýtt þetta landssvæði, þá eru það og verða ábúendur á Grjóteyrarlandi. Virðast því öll skynsamleg rök benda til þess, að það sé rétt að fella kotið undir Grjóteyri og því skynsamlegt að heimila ríkisstj. að selja það bóndanum á Grjóteyri. Ég vil svo leggja til, að þetta frv. gangi að lokinni þessari umr. til landbn.